***Predrag Jovanović, direktor Uprave za javne nabavke***

U svom uvodnom izlaganju, dao bih pregled napretka pregovora u okviru Poglavlja 5, javne nabavke, kao i rezultata koje su ostvarile lokalne samouprave u oblasti javnih nabavki, u prvoj polovini 2014. godine u odnosu na isti period 2013. godine . Važan korak u procesu EU integracija u Poglavlju 5, javne nabavke, učinjen je usvajanjem Strategije razvoja javnih nabavki za period 2014-2018. Naime, 2011. godine doneta je prethodna strategija čiji je najveći deo preporuka inkorporiran u Zakon o javnim nabavkama koji je usvojen u decembru 2012. godine. Samim tim je strategija morala biti ažurirana, postavljeni novi ciljevi, novi zadaci, posebno u kontekstu EU integracija, imajući u vidu cilj da se do 2018. godine ostvari puna harmonizacija sa pravnim tekovinama EU.

U skladu sa tim, koncipirali smo novu strategiju, koja će biti praćena godišnjim akcionim planovima. Prvi akcioni plan pokriva period do kraja 2015. godine, a potom će Vlada krajem svake godine usvajati akcioni plan za sledeću godinu. Prilikom izrade Strategije imali smo značajnu podršku Evropske Unije, pre svega preko PLAC projekta, tako da koristim ovu priliku da se zahvalim EU na pruženoj pomoći.

Prva aktivost predviđena akcionim planom jeste početak sertifikacije službenika za javne nabavke. Uprava za javne nabavke je već započela sa realizacijom ove aktivnosti tako što je organizovala polaganje prvog ispita krajem oktobra, a do kraja godine je predviđeno ukupno 6 termina. Broj do sada prijavljenih kandidata za polaganje ispita premašuje 500 što govori o vrlo velikom interesovanju. Inače, proces sertifikacije vidimo kao preduslov za jačanje administrativnih kapaciteta i profesionalizaciju državne administracije.

Pored toga, Uprava za javne nabavke nastavlja da pomaže reforme javnih nabavki na nivou lokalne samouprave. Jačanje i unapređivanje rada lokalnih službi za javne nabavke nije značajno samo za gradsku i opštinsku upravu, već i za brojne manje naručioce na nivou lokalne samouprave, kao što su, recimo, vrtići i škole, koji nemaju sopstvene kapacitete da sprovode javne nabavke. Takođe, ove službe mogu da imaju i značajnu kontrolnu funkciju. S tim u vezi, reći ću jedan podatak koji sam čuo od kolega iz Slovenije na jučerašnjoj konferenciji, a vezano za kontrolu i kontrolne kapacitete institucija kod decentralizovanih sistema javnih nabavki. Tako su u Sloveniji koja ima negde oko 4.800 naručilaca i regulatorne institucije čiji su kapaciteti jači nego naši, izračunali da je potrebno 40 godina da bi se svaka lokalna samouprava, a ima ih oko 210 u Sloveniji,proverila. Ako bi se u obzir uzele sve ustanove na lokalnom nivou i javna komunalna preduzeća, tada bi trebalo 100 godina da svaki od tih naručilaca bude proveren. To jasno pokazuje ograničene mogućnosti eksterne kontrole koja dolazi od regulatornih institucija u jednom visoko decentralizovanom sistemu kao što je naš sa preko 10.000 naručilaca.

Stoga je neophodno jačanje internih kapaciteta naručilaca za sprovođenje, proveru i kontrolu javnih nabavki kako na republičkom, tako i na lokalnom nivou. Takođe je veoma važno uspostavljanje dobre koordinacije između regulatornih institucija, kao i sa institucijama koje istražuju i sankcionišu slučajeve zloupotrebe u oblasti javnih nabavki.

 Javne nabavke dobijaju posebno na značaju u vreme kada su aktuelne uštede, kao što je to danas slučaj kod nas. Prema podacima iz kvartalnih izveštaja naručilaca, gradska i opštinska uprava smanjila je izdatke za javne nabavke u prvom polugodištu 2014. godine u odnosu na isti period prethodne godine za 5,7 milijardi dinara, odnosno 50%.Najveće pojedninačno smanjenje u iznosu od 1,3 milijarde ostvarila je gradska uprava grada Beograda. Rashode za javne nabavke Grad Beograd je smanjio za 62% u prvom polugodištu 2014. godine u odnosu na isti period prethodne godine.

Uporedo sa nižim rashodima za javne nabavke, smanjeno je i učešće pregovaračkog postupaka. Na nivou svih gradova i opština u Srbiji učešće pregovaračkog postupka iznosilo je 25% u prvoj polovini 2013. a smanjeno je na svega 3% u 2014. godini.Pri tom, republički prosek iznosi 4%, a u zemljama EU se kreće oko 5%. Smanjivanje učešća pregovaračkog postupka bez objavljivanja bilo je naročito veliko u Gradu Beogradu, sa vrlo visokih 39% u prvom polugodištu 2013. godine na svega 3 % u prvom polugodištu 2014. godine, posmatrano vrednosno. U Gradu Beogradu je takođe porastao i prosečan broj ponuda po zaključenom ugovoru sa 1,8 na 2,6 što ukazuje na jačanje konkurencije.

Ovi ohrabrujući rezultati pokazuju da je potrebno nastaviti sa podrškom jačanju administrativnih kapaciteta službi za javne nabavke na lokalnom nivou. Pre nekoliko godina započeli smo sa pilot projektom u pet gradova, to su: Beograd, Niš, Požarevac, Subotica, Pančevo i mislim da smo imali dobre rezultate. Vidim iste ljude ovde, znači da postoji zainteresovanost da se nastavi. Sada je važno da se “dobra praksa” proširi dalje, da se i drugi gradovi i opštine priključe. Na kraju bih se zahvalio EU na podršci koju nam je pružila kroz programe: TAIEX, PLAC i SIGMA i izrazio očekivanje da će se ova podrška nastaviti.